চাকরির দেওয়ার নামে টাকা আত্মসাৎ! বিক্ষোভ প্রতারিত মহিলাদের

উত্তর ২৪ পরগনা: অঙ্গনওয়াড়ি কেন্দ্রে চাকরি দেওয়ার নামে প্রতারণার (Job Fraud) অভিযোগ। বসিরহাট (Basirhat) মহকুমা হাসনাবাদ ব্লকের বিশপুর গ্রাম পঞ্চায়েতের ঘটনা। স্থানীয় ঘোলা পাড়া এলাকায় অঙ্গনওয়াড়ি কর্মীর বিরুদ্ধে লক্ষ লক্ষ টাকা হাতানোর অভিযোগ উঠতেই বৃহস্পতিবার বিক্ষোভে (Protest) সরব হলেন প্রতারিত মহিলারা।

অভিযোগ, ঘোলা পাড়ার ১২৩ নম্বর অঙ্গনওয়াড়ি কেন্দ্রের কর্মী বিশাখা জানা এলাকার একাধিক মহিলাকে চাকরি পাইয়ে দেওয়ার প্রতিশ্রুতি দেন। সেই প্রতিশ্রুতির ভিত্তিতেই সাত জনের কাছ থেকে মোট প্রায় ১৫ লক্ষ টাকা নেন তিনি। কিন্তু টাকা নেওয়ার পরও কাউকে চাকরি দিতে পারেননি বলে অভিযোগ। পরে মহিলারা বুঝতে পারেন, তাঁরা প্রতারিত হয়েছেন।

আরও পড়ুন: ফের বোলপুরে অবৈধ বালি পাচার

এরপরই বৃহস্পতিবার সকালে বিশাখা জানার বাড়ির সামনে জড়ো হয়ে বিক্ষোভ দেখাতে শুরু করেন প্রতারিত মহিলারা। তাঁদের দাবি, অবিলম্বে নেওয়া টাকা ফেরত দিতে হবে এবং অভিযুক্ত অঙ্গনওয়াড়ি কর্মীর বিরুদ্ধে দ্রুত কঠোর আইনি পদক্ষেপ গ্রহণ করতে হবে। বেশ কিছুক্ষণ ধরে চলা এই বিক্ষোভে স্থানীয় এলাকাজুড়ে উত্তেজনা ছড়িয়ে পড়ে।

প্রতারিত মহিলাদের অভিযোগ, অঙ্গনওয়াড়ি কেন্দ্রের সরকারি চাকরির স্বপ্ন দেখিয়ে বিশাখা জানা পরিকল্পনা করে প্রতারণা করেছেন। তাঁরা জানান, টাকা নেওয়ার পর বহুদিন ধরে অভিযুক্ত তাঁদের ঘুরিয়েছেন। এখন স্পষ্ট যে তাঁরা প্রতারিত হয়েছেন।